KOMMISSIONENS GENNEMFØRELSESAFGØRELSE

af 12. december 2014

om oprettelse af Joint Institute for Very Long Baseline Interferometry som et konsortium for en europæisk forskningsinfrastruktur (JIV-ERIC)

(2014/923/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 723/2009 af 25. juni 2009 om fællesskabsrammebestemmelser for et konsortium for en europæisk forskningsinfrastruktur (ERIC) (1), særlig artikel 6, stk. 1, litra a), og

ud fra følgende betragtninger:

Den Franske Republik, Kongeriget Nederlandene, Kongeriget Sverige og Det Forenede Kongerige Storbritannien og Nordirland har anmodet Kommissionen om at oprette Joint Institute for Very Long Baseline Interferometry som et konsortium for en europæisk forskningsinfrastruktur (JIV-ERIC).

Disse medlemsstater er blevet enige om, at Kongeriget Nederlandene skal være værtsmedlemsstaten for JIV-ERIC.

VEDTAGET DENNE AFGØRELSE:

Artikel 1

1. Joint Institute for Very Long Baseline Interferometry oprettes hermed som et konsortium for en europæisk forskningsinfrastruktur (JIV-ERIC).

2. Vedtægterne for JIV-ERIC er fastsat i bilaget. Disse vedtægter ajourføres og gøres tilgængelig på JIV-ERIC's websted og på dets vedtægtsmæssige hjemsted.

3. De væsentlige elementer i vedtægterne, hvis ændring forudsætter Kommissionens godkendelse i henhold til artikel 11, stk. 1, i forordning (EF) nr. 723/2009, er omhandlet i artikel 1, 2, 18, 20-25, 27 og 28.

Artikel 2

Denne afgørelse træder i kraft på tredjedagen efter offentliggørelsen i Den Europæiske Unions Tidende.

(1) EUT L 206 af 8.8.2009, s. 1.

BILAG

INDLEDNING

IDET DET ANERKENDES, at Joint Institute for Very Long Baseline Interferometry in Europe har eksisteret gennem mange år, og at det er af stor betydning for det europæiske forskningsrum, er parterne nået til enighed om at overføre alle operationelle aktiviteter fra den nederlandske juridiske person »Stichting JIVE« til en juridisk person i medfør af forordning (EF) nr. 723/2009 under betegnelsen »JIV-ERIC«.

Ud fra følgende betragtninger:

Det europæiske VLBI-net (EVN) er et konsortium, der har eksisteret i mange år, og som har en fleksibel struktur med mulighed for udvidelse, der gør det muligt at foretage astronomiske observationer i form af fælles observationer ved hjælp af radioteleskoper i hele Europa og på andre kontinenter, og som anvendes af vigtige videnskabelige kredse i hele verden. I over 20 år har der med EVN været opretholdt et meget højt niveau og et meget stabilt netværk.

Joint Institute for VLBI in Europe (JIVE) blev grundlagt i 1993 inden for rammerne af EVN som en nederlandsk juridisk person (Stichting (fond)) med henblik på levering af centrale serviceydelser og især databehandling (korrelation) af de indsamlede teleskopdata. Instituttet hjælper EVN's brugere med at foreslå, bearbejde og fortolke EVN's observationer. Det giver ligeledes tilbagemeldinger om teleskopernes datakvalitet. JIVE leverer den altafgørende infrastruktur til formidling af de fælles observationer, der foretages af EVN og andre netværk. JIVE spiller en aktiv rolle i styrkelsen af EVN's kompetencer ved at udvikle nye teknikker, navnlig for så vidt angår de centrale bearbejdnings- og brugertjenester.

JIVE har i denne og andre aktiviteter fungeret som EVN's repræsentant, især i forbindelse med gennemførelsen af fællesskabsprogrammer. Forbindelsen mellem JIVE-infrastrukturen og EVN er omhandlet i EVN-konsortiets aftalememorandum, der blev undertegnet i Berlin den 22. november 2002.

Retsgrundlaget for JIVE er på nuværende tidspunkt en nederlandsk fond. ERIC er en juridisk enhed, der er relevant for JIVE's videnskabelige mission og ambitioner. Retsgrundlaget for et konsortium for en europæisk forskningsinfrastruktur (ERIC) er omhandlet i bestemmelserne i forordning (EF) nr. 723/2009.

Oprettelsen af JIV-ERIC vil flytte det mangeårige samarbejde mellem nationale forskningsinstitutter om Very Long Baseline Interferometry-observationer i en mere bæredygtig retning. VLBI-netværkene er af central betydning og udgør en meget vigtig teknik for ledende og fremtidige forskningsinfrastrukturer inden for radiobaseret astronomi.

JIVE-korrelatoren er kernen i JIV-ERIC-infrastrukturen og er en central komponent i etableringen af VLBI-forskningsinfrastrukturen. JIV-ERIC viderefører det nuværende samarbejde med og de kontraktlige forpligtelser over for alle EVN-partnerne og strukturerer og tilpasser dette i overensstemmelse med JIV-ERIC-missionen. JIV-ERIC sammenholder alle EVN-projekter. Desuden fremmer og gennemfører JIV-ERIC anvendelsen af VLBI og andre radiobaserede astronomiteknikker.

BLEV DET VEDTAGET af de stiftende medlemmer at oprette og gennemføre JIV-ERIC i henhold til følgende bestemmelser.

KAPITEL 1

GENERELLE BESTEMMELSER

Artikel 1

Navn, hjemsted og arbejdssprog

1. Der oprettes et konsortium for en europæisk forskningsinfrastruktur med betegnelsen »Joint Institute for VLBI« (Very Long Baseline Interferometry), herefter benævnt JIV-ERIC.

2. JIV-ERIC er en forskningsinfrastruktur med aktiviteter i JIV-ERIC-medlemsstaterne samt i observatørlande og andre lande, med hvem JIV-ERIC har indgået aftaler i overensstemmelse med artikel 8, stk. 1, i vedtægterne.

3. JIV-ERIC's juridiske form er et konsortium for en europæisk forskningsinfrastruktur (ERIC), der er stiftet i medfør af bestemmelserne i forordning (EF) nr. 723/2009 med navnet »JIV-ERIC«.

4. Det vedtægtsmæssige hjemsted for JIV-ERIC er Dwingeloo, Nederlandene.

5. JIV-ERIC's arbejdssprog er engelsk.

Artikel 2

Opgaver og aktiviteter

1. JIV-ERIC har til opgave at fremme og gennemføre anvendelsen af VLBI og andre radiobaserede astronomiteknikker. JIV-ERIC-instituttet er især ansvarligt for driften og udviklingen af databehandlingsenheden, der ofte benævnes korrelatoren, og for serviceringen af forskere, der benytter EVN-faciliteter. JIV-ERIC sammenholder alle EVN-projekter, der er godkendt af EVN-programudvalget (EVN Programme Committee), programsat af EVN-programsætningsenheden (EVN Scheduler) og meddelt til JIV-ERIC's korrelation, på EVN-blokskemaet (EVN Block Schedule).

2. JIV-ERIC skal formidle VLBI-observationer mellem de teleskoper, der tilhører partnere i EVN-netværket og andre netværk. JIV-ERIC tilrettelægger og fremmer støtte til drift af EVN og andre netværk samt andre tilknyttede aktiviteter inden for radiobaseret astronomi, som er nødvendige for at nå dette mål.

3. JIV-ERIC drives uden gevinst for øje. For at fremme innovation og viden- og teknologioverførsel er det tilladt at udøve begrænsede økonomiske aktiviteter, forudsat at disse ikke bringer hovedaktiviteterne i fare.

KAPITEL 2

MEDLEMSKAB

Artikel 3

Medlemskab og repræsentanter

1. Følgende enheder kan blive medlem af JIV-ERIC eller observatør uden stemmeret:

a) medlemsstaterne

b) associerede lande

c) andre tredjelande end associerede lande

d) mellemstatslige organisationer.

2. Et medlem eller en observatør kan repræsenteres ved en offentlig enhed eller en privat enhed med en public service-forpligtelse efter eget valg og udpeget efter egne regler og procedurer.

3. De nuværende JIV-ERIC-medlemmer og -observatører samt deres repræsentanter er opført i bilag 1. Bilag 1 ajourføres af den administrerende direktør. Medlemmerne på tidspunktet for indsendelsen af ansøgningen om oprettelse af ERIC benævnes stiftende medlemmer.

Artikel 4

Optagelse af medlemmer

1. Kravene for optagelse af nye medlemmer er som følger:

a) Nye medlemmer kan kun optages med rådets godkendelse.

b) Ansøgere skal indsende en skriftlig ansøgning til rådets formand.

c) Ansøgningen skal indeholde en beskrivelse af, hvorledes ansøgeren vil bidrage til JIV-ERIC's målsætninger og aktiviteter, opfylde instituttets forpligtelser og udpege en behørig bemyndiget enhed som repræsentant.

2. Den indledende medlemsperiode er fem år.

Artikel 5

Medlemmers udtræden, opsigelse af medlemskab

1. Medlemmer kan ikke udtræde inden for de første fem år efter oprettelsen af JIV-ERIC, medmindre deres medlemskab er indgået for en nærmere angivet kortere periode. Et medlem kan inden for de første fem år efter oprettelsen af JIV-ERIC udtræde ved udgangen af et regnskabsår, forudsat der er indgivet anmodning herom senest 12 måneder forud for denne udtræden.

2. Et medlem kan udtræde, såfremt rådet beslutter at forhøje det årlige bidrag, som er anført i bilag 2. Uanset artikel 5, stk. 1, kan et medlem efter ønske udtræde, senest seks måneder efter rådet har vedtaget forslaget om forhøjelse af bidraget.

3. Et medlems udtræden får virkning ved udgangen af regnskabsåret, forudsat at medlemmet har opfyldt sine forpligtelser.

4. Rådet har beføjelse til at opsige et medlems medlemskab, såfremt følgende betingelser er opfyldt:

a) hvis medlemmet har gjort sig skyldig i en alvorlig overtrædelse af sine vedtægtsmæssige forpligtelser

b) hvis medlemmet ikke har afhjulpet denne overtrædelse senest seks måneder efter at være blevet underrettet herom.

Medlemmet har mulighed for at anfægte en beslutning om opsigelse og for at fremlægge sin holdning for rådet.

KAPITEL 3

OBSERVATØRER OG DELTAGENDE FORSKNINGSINSTITUTTER

Artikel 6

Optagelse af observatører

1. Stater og mellemstatslige organisationer, der er villige til at bidrage til JIV-ERIC, og som agter at ansøge om medlemskab, kan ansøge om observatørstatus.

2. For at få tildelt observatørstatus skal følgende krav være opfyldt:

a) Observatører optages for en indledende periode på tre år.

b) Observatører kan kun optages med rådets godkendelse.

c) Ansøgere skal indsende en skriftlig ansøgning til formanden for rådet med en beskrivelse af, hvorledes ansøgeren påtænker at samarbejde om opnåelsen af JIV-ERIC's målsætninger, og udpege en behørig bemyndiget enhed som repræsentant.

3. Observatører kan til enhver tid ansøge om medlemskab.

Artikel 7

Observatørers udtræden, ophævelse af observatørstatus

1. Den indledende periode for indehavere af observatørstatus er tre år.

2. En observatørs udtræden får virkning ved udgangen af regnskabsåret, forudsat at observatøren har opfyldt sine forpligtelser.

3. Rådet har beføjelse til at ophæve en observatørs observatørstatus, såfremt følgende betingelser er opfyldt:

a) hvis observatøren har gjort sig skyldig i en alvorlig overtrædelse af en af sine vedtægtsmæssige forpligtelser

b) hvis observatøren ikke har afhjulpet denne overtrædelse senest seks måneder efter at være blevet underrettet herom.

Observatøren har mulighed for at anfægte en beslutning om ophævelse og for at fremlægge sin holdning for rådet.

Artikel 8

Forskningsinstitutters deltagelse i JIV-ERIC

1. JIV-ERIC kan indgå samarbejdsaftaler med forskningsinstitutter, der driver et VLBI-element eller repræsenterer de nationale interesser i VLBI-samarbejdet og ikke er beliggende i et land, der er medlem, eller som har observatørstatus. Samarbejdsaftalen skal indeholde betingelserne for de nationale forskningsinstitutters deltagelse i JIV-ERIC-infrastrukturen og deres forpligtelse til at deltage i udførelsen af de opgaver og aktiviteter, der er fastsat i artikel 2.

2. Samarbejdsaftalen skal indeholde en angivelse af det aftalte bidrag, retten til at bidrage med data til behandling i JIV-ERIC's centrale anlæg og retten til at deltage i rådets møder, retten til at modtage dagsordenen og de vedhæftede dokumenter og til på rådets møder at afgive en udtalelse om JIV-ERIC's operationelle aktiviteter.

3. Samarbejdsaftaler indgås af JIV-ERIC's administrerende direktør.

4. Afregningen af forskningsinstitutternes årlige bidrag foregår som hovedregel i henhold til de samme principper, som er beskrevet i bilag 2. Navnlig i denne henseende tages den årlige operationelle indsats i forbindelse med det lokale element, der deltager i VLBI-infrastrukturen, i betragtning.

KAPITEL 4

RETTIGHEDER OG FORPLIGTELSER

Artikel 9

Medlemmers rettigheder og forpligtelser

1. Medlemmerne har ret til:

a) at deltage i rådets møder med stemmeret

b) at deltage i udviklingen af langsigtede strategier og politikker og i de beslutningstagningsprocedurer, der vedrører JIV-ERIC.

Medlemmerne har endvidere følgende fordele:

c) De kan lade deres forskerkredse deltage i JIV-ERIC-arrangementer, som f.eks. sommerskoler, workshopper, konferencer og uddannelseskurser på gunstige vilkår, såfremt der er ledige pladser.

d) De kan lade deres forskerkredse få adgang til støtte fra JIV-ERIC i forbindelse med udvikling af relevante systemer, processer og tjenesteydelser.

e) De har ret til at bidrage med data med henblik på behandling i JIV-ERIC's centrale anlæg og ret til assistance fra JIV-ERIC.

2. Hvert medlem udpeger to repræsentanter, hvoraf mindst én har en videnskabelig baggrund og repræsenterer de forskningsinstitutter, der tilvejebringer ressourcer til JIV-ERIC.

3. Hvert medlem:

a) betaler et af rådet fastsat bidrag som anført i bilag 2

b) tildeler en af sine repræsentanter fuld stemmeret i afstemninger om ethvert emne, der måtte blive drøftet på rådets møder

c) kan udpege eller bemyndige et lokalt institut eller infrastrukturkonsortium til at opfylde de vedtægtsmæssige forpligtelser, der påhviler medlemmet.

4. Ud over det fastsatte bidrag, der er omhandlet i artikel 9, stk. 3, litra a), kan medlemmerne individuelt eller i fællesskab — med andre medlemmer, observatører eller tredjeparter — foretage yderligere bidrag. Bidrag af denne art i form af penge eller naturalier skal godkendes af rådet.

Artikel 10

Observatørers rettigheder og forpligtelser

1. Observatørerne har ret til:

a) at deltage i rådets møder uden stemmeret

b) at afgive udtalelse om rådets dagsorden

c) at modtage dagsordenen med de vedhæftede dokumenter

d) at deltage i JIV-ERIC-arrangementer, der vedrører de relevante videnskabelige og teknologiske kredse.

2. Hver observatør:

a) udpeger to repræsentanter, hvoraf mindst én repræsenterer de nationale institutter, der tilvejebringer ressourcer til JIV-ERIC

b) planlægger aktiviteter inden for rammerne af samarbejdet om opnåelse af JIV-ERIC's mål, der er omhandlet i artikel 2

c) fremsender en årsberetning til rådet med henblik på evaluering af observatørens deltagelse i samarbejdet om opnåelsen af JIV-ERIC's mål

d) kan bemyndige sin repræsentant til at opfylde de forpligtelser, der er omhandlet i artikel 10, stk. 2, litra b).

3. Ud over det aftalte samarbejde om JIV-ERIC-målsætningerne som omhandlet i artikel 10, stk. 2, litra b), kan observatørerne individuelt eller i fællesskab med andre medlemmer, observatører eller tredjeparter foretage yderligere bidrag. Bidrag af denne art i form af penge eller naturalier skal godkendes af rådet.

KAPITEL 5

FORVALTNING

Artikel 11

Forvaltning og ledelse

JIV-ERIC's forvaltningsstruktur omfatter følgende organer:

a) rådet

b) den administrerende direktør.

Artikel 12

Rådet

1. Rådet er JIV-ERIC's styrende organ og består af repræsentanter for JIV-ERIC's medlemmer og observatører. Hver deltager har én stemme. Hvert medlem udpeger én repræsentant med stemmeret. Hver delegation af medlemmer og observatører kan bestå af højst to personer, hvoraf mindst én har en i JIV-ERIC-sammenhæng relevant videnskabelig baggrund (som omhandlet i artikel 9, stk. 2, og artikel 10, stk. 2). Værtsinstituttet er repræsenteret i værtsmedlemsstatens delegation.

2. Rådet udsteder stående invitationer til EVN's organer eller repræsentanter og de deltagende forskningsinstitutter (som omhandlet i artikel 8, stk. 1), og hvor rådet finder det relevant.

3. Rådet vedtager en forretningsorden inden for et rimeligt tidsrum efter oprettelsen af JIV-ERIC, herunder den forretningsorden, der er omhandlet i artikel 23, stk. 1, artikel 25, stk. 1, og artikel 26, stk. 1.

4. Rådet træder sammen mindst en gang årligt og er ansvarligt for den overordnede ledelse af og det overordnede tilsyn med JIV-ERIC i overensstemmelse med disse vedtægter.

5. Rådet sigter mod opnåelse af et højt videnskabeligt niveau i VLBI-infrastrukturen samt mod overensstemmelse, sammenhæng og stabilitet, for så vidt angår de tjenesteydelser, der leveres af de relevante forskningsinstitutter, som tilvejebringer ressourcer til JIV-ERIC.

6. Rådet har som minimum beføjelse til:

a) at træffe beslutning om strategierne for udviklingen af JIV-ERIC

b) at vedtage det årlige arbejdsprogram, der fremlægges af den administrerende direktør, og som omfatter det årlige budget, herunder bevillinger til JIV-ERIC's kontor for koordinering og assistance (Coordination and Support Office) og fælles tjenesteydelser, og et udkast til den langsigtede strategi

c) mindst hvert femte år at fastsætte medlemmernes og observatørernes bidrag i henhold til den beregningsmodel, der er fastsat i bilag 2

d) at vedtage JIV-ERIC's årsberetning og godkende det reviderede regnskab

e) at træffe beslutning om optagelse af nye medlemmer og observatører

f) at træffe beslutning om opsigelse af medlemskab og ophævelse af observatørstatus

g) at træffe beslutning om forslag til vedtægtsændringer

h) at udpege, suspendere og afskedige den administrerende direktør

i) at oprette hjælpeorganer

j) at beskrive den administrerende direktørs mandat og specifikke opgaver og fastlægge retningslinjer for den administrerende direktørs indgåelse af samarbejdsaftaler som omhandlet i artikel 8, stk. 3.

7. Rådet indkaldes af formanden med mindst fire ugers varsel, og dagsordenen udsendes senest to uger inden mødet. Medlemmerne har indtil fem dage før mødet ret til at foreslå emner til dagsordenen. Der kræves mindst 50 % af medlemmernes samtykke for at indkalde til et møde i rådet.

8. Rådet vælger en formand med 75 % flertal af stemmerne. Formanden vælges for en periode på to år med mulighed for genvalg en gang.

9. Rådet vælger en næstformand med 75 % flertal af stemmerne. Næstformanden træder i stedet for formanden i dennes fravær, eller hvis der opstår en interessekonflikt. Næstformanden vælges for en periode på to år med mulighed for genvalg én gang.

Artikel 13

Rådets beslutningsprocedure

1. Rådet kan ikke gyldigt gennemføre drøftelser og træffe beslutninger, medmindre et beslutningsdygtigt flertal på to tredjedele af medlemmerne er repræsenteret og deltager i mødet.

2. Rådet bestræber sig på at opnå enighed i alle beslutninger.

3. Hvis der ikke kan opnås enighed, er et simpelt flertal af de afgivne stemmer tilstrækkeligt til at vedtage en beslutning, med undtagelse af de beslutninger der er omhandlet i artikel 12, stk. 8 og 9, og artikel 13, stk. 4 og 5.

4. Der kræves et flertal på mindst to tredjedele af de afgivne stemmer ved beslutninger om:

a) vedtagelse eller ændring af strategien for udvikling af JIV-ERIC

b) opsigelse af et medlemskab eller ophævelse af en observatørstatus

c) udpegning, suspendering eller afskedigelse af den administrerende direktør

d) oprettelse af hjælpeorganer

e) vedtagelse eller ændring af forretningsordenen

f) vedtagelse og ændring af det årlige arbejdsprogram og det årlige budget.

5. Der kræves enstemmighed blandt alle de tilstedeværende JIV-ERIC-medlemmer i beslutninger om:

a) at forelægge Kommissionen et forslag om ændring af vedtægterne

b) at vedtage og ændre principperne for beregning det bidrag, der er omhandlet i bilag 2

c) at fastsætte de bidrag, der skal betales af medlemmer og observatører

d) at nedlægge JIV-ERIC.

6. De i artikel 13, stk. 4 og 5, omhandlede beslutninger kan kun træffes, hvis alle medlemmerne senest to uger inden mødet er blevet orienteret om de foreslåede beslutninger. Vedtægtsændringer og ændringer af bilag 2, der er omhandlet i artikel 13, stk. 5, litra a) og b), kan kun vedtages, hvis alle medlemmer senest to måneder inden mødet er blevet orienteret om ændringsforslagets nøjagtige ordlyd.

7. Enhver ændring af vedtægterne skal ske i overensstemmelse med bestemmelserne i artikel 11 i forordning (EF) nr. 723/2009.

Artikel 14

Den administrerende direktør

1. Rådet udpeger den administrerende direktør for JIV-ERIC for en periode på fem år med mulighed for forlængelse. JIV-ERIC's administrerende direktør er ansvarlig for den videnskabelige udvikling af JIV-ERIC. Den administrerende direktør er ansvarlig for gennemførelsen af rådets beslutninger og for den daglige ledelse af alle JIV-ERIC's operationelle aktiviteter, herunder for de aktiviteter, der udøves af kontoret for koordinering og assistance, og udviklingen af korrelatoren.

2. Den administrerende direktør er JIV-ERIC's juridiske repræsentant.

3. Den administrerende direktør udarbejder det årlige arbejdsprogram, der er omhandlet i artikel 12, stk. 6, litra b), og som forelægges rådet med henblik på godkendelse.

4. Når rådet har vedtaget det årlige arbejdsprogram, er den administrerende direktør ansvarlig for gennemførelsen af det årlige arbejdsprogram som omhandlet i artikel 12, stk. 6, litra b).

5. Den administrerende direktør kan nedsætte udvalg med det formål at bistå ham/hende med at gennemføre JIV-ERIC's aktiviteter.

Artikel 15

JIV-ERIC's kontor for koordinering og assistance (Coordination and Support Office)

JIV-ERIC's kontor for koordinering og assistance er det centrale ledelseskontor for den daglige drift af JIV-ERIC. Kontoret understøtter den daglige ledelse af JIV-ERIC, hvilket også omfatter ydelse af assistance til rådet. Det oprettes og ledes af den administrerende direktør.

KAPITEL 6

ØKONOMI OG INDBERETNING TIL EUROPA-KOMMISSIONEN

Artikel 16

Budgetprincipper og regnskaber

1. JIV-ERIC's midler må alene anvendes til de formål, der er fastsat i disse vedtægter.

2. JIV-ERIC forvalter sine egne aktiver i overensstemmelse med skattelovgivningen. Med henblik herpå kan JIV-ERIC tilvejebringe, anvende og forvalte midler fra tredjeparter.

3. Regnskabsåret for JIV-ERIC begynder den 1. januar og slutter den 31. december hvert år.

4. Alle JIV-ERIC's indtægter og udgifter skal medregnes i det skøn, der udarbejdes for hvert regnskabsår, og skal opføres i det årlige budget. Det årlige budget opstilles under overholdelse af almindeligt anerkendte gennemsigtighedsprincipper.

5. JIV-ERIC's årsregnskab ledsages af en revideret beretning om den budgetmæssige og finansielle forvaltning i regnskabsåret.

6. JIV-ERIC overholder de i den gældende lovgivning fastsatte krav til udarbejdelse, indberetning, revidering og offentliggørelse af årsregnskabet.

7. JIV-ERIC sørger for, at bevillingerne anvendes under overholdelse af principperne om forsvarlig økonomisk forvaltning.

8. JIV-ERIC registrerer udgifter og indtægter i forbindelse med sine økonomiske aktiviteter særskilt.

9. JIV-ERIC's kontor for koordinering og assistance er ansvarligt for nøjagtig registrering af alle ind- og udbetalinger.

Artikel 17

Rapportering

1. JIV-ERIC udarbejder en årlig aktivitetsrapport, hvori der navnlig redegøres for instituttets videnskabelige, operationelle og finansielle aktiviteter. Denne rapport godkendes af rådet og forelægges Kommissionen og relevante offentlige myndigheder senest seks måneder efter det pågældende regnskabsårs udgang. Rapporten offentliggøres.

2. JIV-ERIC underretter Europa-Kommissionen om eventuelle omstændigheder, der kan bevirke, at der opstår alvorlig fare for, JIV-ERIC ikke kan udføre sine opgaver, eller som kan hindre JIV-ERIC i at overholde de betingelser, der er fastsat i forordning (EF) nr. 723/2009.

Artikel 18

Ansvar

1. JIV-ERIC hæfter for sin gæld.

2. Medlemmernes økonomiske ansvar for JIV-ERIC's gæld er begrænset til deres respektive årlige bidrag som anført i bilag 2.

3. JIV-ERIC tegner de relevante forsikringer til dækning af risiciene i forbindelse med etablering og drift af JIV-ERIC.

KAPITEL 7

POLITIKKER

Artikel 19

Samarbejdsaftaler med tredjeparter

JIV-ERIC kan i tilfælde, hvor det anses for hensigtsmæssigt, indgå samarbejdsaftaler med tredjeparter, f.eks. forskningsinstitutter fra lande, der ikke er medlem af JIV-ERIC, og som ikke har observatørstatus.

Artikel 20

Adgangspolitik for brugere

1. JIV-ERIC bestræber sig på at åbne for adgang til infrastrukturen under hensyntagen til de begrænsninger og betingelser, der er fastlagt i den relevante adgangspolitik.

2. I henhold til godkendelsen af indholdsudbyderne og via en autentificering, som er godkendt af JIV-ERIC, er JIV-ERIC's data, værktøjer og tjenester tilgængelige for de videnskabelige kredse.

3. JIV-ERIC sikrer, at brugerne accepterer adgangsbetingelserne og -vilkårene, samt at der er indført passende sikkerhedsforanstaltninger for intern opbevaring og håndtering.

4. JIV-ERIC sørger for, at der er indført veldefinerede ordninger for undersøgelse af påståede overtrædelser af sikkerhedsbestemmelser og fortrolighedsklausuler med hensyn til forskningsdata.

Artikel 21

Politik for videnskabelig evaluering

1. Med henblik på fremme af den videnskabelige forskning overholder JIV-ERIC gennemsigtighedsprincippet og støtter en »bedste praksis«-kultur i overensstemmelse med samarbejdsaftalen med EVN.

2. Der gives adgang til JIV-ERIC's forskningsfaciliteter, observations- og korrelatorfaciliteter i overensstemmelse med den videnskabelige kvalitet og tekniske gennemførlighed, der karakteriserer projektforslagene, som bedømmes af uafhængige eksperter i peer reviews i henhold de i EVN fastlagte kriterier og praksis. Tildeling af adgang til korrelatorfaciliteter følger adgangen til og reservationen af observationsfaciliteter.

Artikel 22

Formidlingspolitik

1. JIV-ERIC træffer alle passende foranstaltninger for at formidle oplysninger om infrastrukturen og dens anvendelse inden for forskning og uddannelse.

2. JIV-ERIC tilskynder sine brugere til at gøre deres forskningsresultater offentligt tilgængelige og til at offentliggøre resultaterne via JIV-ERIC.

3. JIV-ERIC udarbejder en formidlingspolitik.

Artikel 23

Politik for intellektuelle ejendomsrettigheder

1. Med hensyn til de intellektuelle ejendomsrettigheder, der er nødvendige for og forbundet med forskning og udvikling af JIV-ERIC-korrelatoren, anerkendes princippet om ejerskab, der imidlertid kan deles mellem alle de aktive deltagere, som bidrager til forskningen til gavn for udviklingen af JIV-ERIC-korrelatoren. Inden for rammerne af JIV-ERIC fastlægges en integreret strategi med hensyn til retningslinjer for og kontrakter om intellektuelle ejendomsrettigheder i forbindelse med de rettigheder, der tilhører nationale forskningsinstitutter, som tildeler infrastruktur til JIV-ERIC, herunder teknologioverførsel og deling af intellektuelle ejendomsrettigheder, og den administrerende direktør forelægger rådet et forslag til en forretningsorden desangående.

2. JIV-ERIC udstikker retningslinjer (f.eks. på dets websted) for forskere, for at sikre at forskning, hvori der anvendes materiale, der er stillet til rådighed via JIV-ERIC, udføres under overholdelse af dataejernes ejendomsrettigheder.

Artikel 24

Beskæftigelsespolitik, herunder lige muligheder

JIV-ERIC er en arbejdsgiver, der sikrer lige muligheder for alle og vælger den bedst kvalificerede ansøger uanset dennes baggrund, nationalitet, religion og køn. Ansættelseskontrakter er i overensstemmelse med den nationale lovgivning i det land, hvor medarbejderne er ansat.

Artikel 25

Udbud og afgiftsfritagelser

1. JIV-ERIC behandler kandidater og tilbudsgivere på lige og ikke-diskriminerende vilkår, uafhængigt af om de har hjemsted i EU. JIV-ERIC's udbudspolitik følger principperne om gennemsigtighed, ikke-diskrimination og konkurrence. Rådet vedtager forretningsordenen, som indeholder alle de nødvendige oplysninger om korrekte udbudsprocedurer og-kriterier.

2. Den administrerende direktør er ansvarlig for JIV-ERIC's indkøb. Alle bud offentliggøres på JIV-ERIC's websted og i de lande, hvor medlemmerne og observatørerne har hjemsted. Beslutningen om ordretildeling offentliggøres på JIV-ERIC's websted og ledsages af en begrundelse.

3. De enkelte medlemmers og observatørers indkøb i forbindelse med JIV-ERIC's aktiviteter foretages under behørig hensyntagen til JIV-ERIC's behov og de tekniske krav og specifikationer, der er fastsat af de relevante organer, og følger den gældende nationale lovgivning.

4. Afgiftsfritagelse på grundlag af artikel 143, stk. 1, litra g), og artikel 151, stk. 1, litra b), i Rådets forordning (EF) nr. 2006/112 (1) og i overensstemmelse med artikel 50 og 51 i Rådets gennemførelsesforordning (EU) nr. 282/2011 (2) begrænses til momsen på varer og tjenesteydelser, som JIV-ERIC anvender til tjenestebrug, som overstiger 225 EUR, og som fuldt ud betales og købes af JIV-ERIC. De enkelte medlemmers indkøb er ikke omfattet af en sådan fritagelse. Der gælder ingen yderligere begrænsninger, jf. dog artikel 25, stk. 5 og 6.

5. Afgiftsfritagelsen gælder for ikke-økonomiske aktiviteter, ikke for økonomiske aktiviteter.

6. Momsfritagelsen indrømmes for varer og tjenesteydelser til videnskabeligt, teknisk og administrativt arbejde, som udføres af JIV-ERIC i overensstemmelse med dets hovedformål. Dette omfatter udgifter til konferencer, workshopper og møder, der er direkte forbundet med JIV-ERIC's officielle aktiviteter, men omfatter ikke udgifter til rejser og logi.

Artikel 26

Datapolitik

1. Det skal generelt tilstræbes at anvende principperne for open source og open access.

I overensstemmelse med EVN's politik forelægger den administrerende direktør en forretningsorden om datapolitik rettet mod brugere af JIV-ERIC-infrastrukturen for rådet til godkendelse.

2. JIV-ERIC gør alle værktøjer offentligt tilgængelige og tilvejebringer den relevante dokumentation.

KAPITEL 8

GYLDIGHEDSPERIODE, AFVIKLING, TVISTER OG BESTEMMELSER OM OPRETTELSE

Artikel 27

Gyldighedsperiode

JIV-ERIC oprettes på ubestemt tid.

Artikel 28

Afvikling

1. En afvikling af JIV-ERIC sker på grundlag af en beslutning truffet af rådet i overensstemmelse med artikel 13, stk. 5, litra d).

2. Når rådet har truffet beslutning om at afvikle JIV-ERIC, underretter JIV-ERIC Europa-Kommissionen herom hurtigst muligt, og under alle omstændigheder senest ti kalenderdage efter beslutningen er truffet.

3. Tilbageværende aktiver, når JIV-ERIC's gæld er betalt, fordeles blandt medlemmerne i forhold til deres akkumulerede årlige bidrag til JIV-ERIC som anført i bilag 2.

4. Når afviklingen er afsluttet, underretter JIV-ERIC hurtigst muligt og under alle omstændigheder senest ti dage efter afviklingen Europa-Kommissionen herom.

5. JIV-ERIC ophører med at bestå fra den dag, hvor bekendtgørelsen herom offentliggøres i Den Europæiske Unions Tidende.

Artikel 29

Lovvalg

JIV-ERIC er underlagt følgende lovgivning i nævnte rækkefølge:

a) EU-retten, navnlig forordning (EF) nr. 723/2009

b) nederlandsk lovgivning på alle områder, som ikke er omfattet (eller kun delvist er omfattet) af EU-retten

c) nærværende vedtægter

d) forretningsordenen.

Artikel 30

Tvister

1. Den Europæiske Unions Domstol har kompetence til at træffe afgørelse om tvister indbyrdes mellem medlemmerne vedrørende JIV-ERIC, mellem medlemmerne og JIV-ERIC og om tvister, som EU er part i.

2. Ved tvister mellem JIV-ERIC og tredjeparter gælder EU-lovgivningens bestemmelser om jurisdiktion. I tilfælde, der ikke er omfattet af EU-bestemmelserne, er det lovgivningen i Nederlandene, der har forrang, med hensyn til afgørelsen af hvilken instans der har kompetence til at bilægge sådanne tvister.

Artikel 31

Vedtægternes tilgængelighed

1. Den gældende udgave af disse vedtægter skal til enhver tid være offentligt tilgængelig via JIV-ERIC's websted og på dets vedtægtsmæssige hjemsted.

2. Alle udgaver af disse vedtægter på de officielle sprog i de medlemsstater, der er opført i bilag 1, anses for autentiske. Alle udgaver af disse vedtægter på de officielle sprog i de medlemsstater, der ikke er opført i bilag 1, anses ligeledes for at være autentiske. Ingen sprogudgave har forrang.

3. Oversættelsen af den oprindelige udgave af vedtægterne og af ændringsforslag, der offentliggøres i Den Europæiske Unions Tidende, er forbeholdt Europa-Kommissionen. Hvis Europa-Kommissionen ikke tilvejebringer oversættelsen heraf, tilvejebringes denne af JIV-ERIC's kontor for koordinering og assistance.

Artikel 32

Bestemmelser om oprettelse og overgangsbestemmelser

1. Værtslandet indkalder rådet til et konstituerende møde hurtigst muligt, dog senest 45 kalenderdage efter ikrafttrædelsen af Kommissionens beslutning om oprettelse af JIV-ERIC.

2. Inden det konstituerende møde underretter værtslandet de stiftende medlemmer om alle specifikke, uopsættelige retlige foranstaltninger, der skal træffes på vegne af JIV-ERIC. De retlige foranstaltninger gennemføres af en af værtslandet bemyndiget person, medmindre et stiftende medlem gør indsigelse senest fem dage efter at være blevet underrettet.

3. Indtil oprettelsen af JIV-ERIC fungerer det nuværende styrelsesråd for JIVE og direktøren for JIVE fortsat som de juridiske repræsentanter for den nederlandske fond. Den administrerende direktør for JIV-ERIC har mandat fra både styrelsesrådet for JIVE og rådet for JIV-ERIC til at fastlægge den rette fremgangsmåde i JIVE's overgangsperiode fra en nederlandsk fond til JIV-ERIC.

BILAG 1

LISTE OVER MEDLEMMER, OBSERVATØRER OG REPRÆSENTANTER

MEDLEMMER

Land eller mellemstatslig organisation Repræsentant (dvs. ministerium, forskningsråd) Den Franske Republik Le Centre national de la recherche scientifique (CNRS) Kongeriget Nederlandene Nederlandse Organisatie voor Wetenschappelijk Onderzoek (NWO) Kongeriget Sverige Vetenskapsrådet (VR) Det Forenede Kongerige Storbritannien og Nordirland Science and Technology Facilities Council (STFC)

OBSERVATØRER

Land eller mellemstatslig organisation Repræsentant (dvs. ministerium, forskningsråd)

BILAG 2

BIDRAG

JIV-ERIC-rådet anvender som minimum hvert femte år følgende vejledende principper for fastsættelsen af bidrag til JIV-ERIC:

1) Medlemsbidrag Medlemsbidraget gradueres i henhold til de lokale driftsomkostninger i tillæg til et fast indmeldelsesbidrag. På denne måde betaler medlemmer uden teleskoper alene et minimumsbidrag, mens andre medlemmer betaler i overensstemmelse med deres lokale driftsomkostninger.

2) Værtspræmie Det fastslås, at værtslandet skal være indstillet på at betale et væsentligt bidrag til JIV-ERIC i form af en værtspræmie, der ikke overstiger halvdelen af det samlede basisbudget for JIVE.

3) Fastlagte bidragssatser for perioden 2015-2019 Medlemmerne af JIV-ERIC er den […dato…] nået til enighed om de i nedenstående tabel anførte bidrag. (EUR) 2015 2016 2017 2018 2019 Nederlandene 970 000 EUR 970 000 EUR 970 000 EUR 970 000 EUR 970 000 EUR Det Forenede Kongerige 200 000 EUR 200 000 EUR 200 000 EUR 200 000 EUR 200 000 EUR Sverige 110 000 EUR 110 000 EUR 110 000 EUR 110 000 EUR 110 000 EUR Frankrig 50 000 EUR 50 000 EUR 50 000 EUR 50 000 EUR 50 000 EUR Italien 210 000 EUR 210 000 EUR 210 000 EUR 210 000 EUR 210 000 EUR Spanien 140 000 EUR 140 000 EUR 140 000 EUR 140 000 EUR 140 000 EUR Sydafrika 65 000 EUR 65 000 EUR 65 000 EUR 65 000 EUR 65 000 EUR Det bemærkes, at Italien, Spanien og Sydafrika forbereder sig på medlemskab, og deres bidrag er anført med kursiv for at give et fuldstændigt billede.

(1) Rådets direktiv 2006/112/EF af 28. november 2006 om det fælles merværdiafgiftssystem (EUT L 347 af 11.12.2006, s. 1).

(2) Rådets gennemførelsesforordning (EU) nr. 282/2011 af 15. marts 2011 om foranstaltninger til gennemførelse af direktiv 2006/112/EF om det fælles merværdiafgiftssystem (EUT L 77 af 23.3.2011, s. 1).